ประกาศการท่าเรือแห่งประเทศไทย เรื่อง การตรวจสอบและลงนามรับรองจำนวนตู้สินค้าที่ขนถ่ายและบรรทุกขึ้นลงเรือ
ประกาศการท่าเรือแห่งประเทศไทย
เรื่อง
การตรวจสอบและลงนามรับรองจำนวนตู้สินค้าที่ขนถ่ายและบรรทุกขึ้นลงเรือ[๑]
 

เพื่อให้การตรวจสอบและลงนามรับรองจำนวนตู้สินค้าที่ขนถ่ายและบรรทุกขึ้นลงเรือที่อยู่ในความรับผิดชอบของท่าเรือกรุงเทพ
เป็นไปด้วยความเรียบร้อย ถูกต้อง อาศัยอำนาจตามความใน มาตรา ๙ (๔) มาตรา ๒๔ มาตรา
๒๙ วรรคหนึ่ง (๑) และวรรคสอง แห่งพระราชบัญญัติ การท่าเรือแห่งประเทศไทย พ.ศ. ๒๔๙๔
ผู้อำนวยการการท่าเรือแห่งประเทศไทยซึ่งได้รับมอบอำนาจจากคณะกรรมการการท่าเรือแห่งประเทศไทย
จึงให้ดำเนินการดังนี้

ข้อ ๑ ยกเลิก
๑.๑ ประกาศท่าเรือกรุงเทพ การท่าเรือแห่งประเทศไทย เรื่อง
การตรวจสอบจำนวนตู้สินค้าที่ขนถ่ายหรือบรรทุกจากเรือเดินทะเลต่างประเทศ ลงวันที่
๒๐ กุมภาพันธ์ ๒๕๓๕
๑.๒ ประกาศ หรือหลักปฏิบัติอื่นใดที่ขัดหรือแย้งกับประกาศนี้

ข้อ ๒ ให้บริษัทเจ้าของเรือหรือตัวแทน จัดทำเอกสารรายการขนถ่ายและบรรทุกตู้สินค้า
ขึ้นลงเรือ (Tally Sheet) ประจำสายการทำงานของเรือ
(ปั้นจั่นหน้าท่าของการท่าเรือแห่งประเทศไทย หรือปั้นจั่นของเรือ)
ส่งให้กับเจ้าหน้าที่ตรวจสอบประจำเรือของแผนกปฏิบัติการกองท่าบริการตู้สินค้า ๑
หรือ ๒ แล้วแต่กรณี หลังจากเรือเสร็จสิ้นการปฏิบัติงาน

ข้อ ๓ ให้บริษัทเจ้าของเรือหรือตัวแทน
จัดทำสรุปรายการจำนวนตู้สินค้าที่ขนถ่ายและบรรทุกขึ้นลงเรือ
และจำนวนครั้งของการเคลื่อนย้ายฝาระวางเรือ อุปกรณ์เครื่องมือของเรือและตู้สินค้า
ที่จำเป็นต้องเคลื่อนย้ายบนเรือหรือลงบนหน้าท่า ส่งให้กับเจ้าหน้าที่ตรวจสอบประจำเรือของแผนกปฏิบัติการ
กองท่าบริการตู้สินค้า ๑ หรือ ๒ แล้วแต่กรณี หลังจากเรือเสร็จสิ้นการปฏิบัติงาน

ข้อ ๔ ให้บริษัทเจ้าของเรือหรือตัวแทน
ลงนามรับรองจำนวนตู้สินค้าขาออกที่บรรทุกลงเรือ
ตามรายงานสรุปและรายการตู้สินค้าบรรทุกลงเรือ ตามรูปแบบที่ท่าเรือกรุงเทพกำหนด
ให้แล้วเสร็จภายใน ๒๔ ชั่วโมง นับตั้งแต่เรือเสร็จสิ้นการปฏิบัติงาน

ข้อ ๕ กรณีบริษัทเจ้าของเรือหรือตัวแทน
ไม่ปฏิบัติตามข้อ ๒ ถึงข้อ ๔ ท่าเรือกรุงเทพจะพิจารณาดำเนินการตามที่เห็นสมควรต่อไป

ทั้งนี้ ตั้งแต่วันที่ ๑ มิถุนายน ๒๕๖๑ เป็นต้นไป


ประกาศ ณ วันที่ ๒๗ เมษายน พ.ศ. ๒๕๖๑
เรือตรี ทรงธรรม จันทประสิทธิ์
รองผู้อำนวยการการท่าเรือแห่งประเทศไทย สายวิศวกรรม รักษาการแทน
ผู้อำนวยการการท่าเรือแห่งประเทศไทย
พรวิภา/จัดทำ
๒ มิถุนายน ๒๕๖๑

นุสรา/ตรวจ
๓ มิถุนายน ๒๕๖๑

[๑] ราชกิจจานุเบกษา
เล่ม ๑๓๕/ตอนที่ ๔๐ ง/หน้า ๑/๓๑ พฤษภาคม ๒๕๖๑